**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**zákon**

z ........................2013,

**ktorým sa mení a dopĺňa zákon č. 303/2001 Z.z. o voľbách do orgánov samosprávnych krajov a o doplnení Občianskeho súdneho poriadku v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 303/2001 Z.z. o voľbách do orgánov samosprávnych krajov a o doplnení Občianskeho súdneho poriadku v znení zákona č.335/2007 Z.z. a zákona č. 204/2011 Z. z. sa mení a dopĺňa takto:

V § 8 odsek 3 znie:

„(3) Volebné komisie sa utvoria zo zástupcov politických strán, politických hnutí alebo ich koalícií (ďalej len „politická strana“) alebo zástupcov nezávislých kandidátov, ktorí podávajú samostatnú kandidátnu listinu. Mená a priezviská zástupcu a jeho náhradníka s uvedením ich adresy oznamujú politické strany a nezávislí kandidáti tomu, kto zvoláva prvé zasadanie volebnej komisie. Vzatie späť kandidátnej listiny politickou stranou alebo nezávislým kandidátom má za následok zánik členstva zástupcu politickej strany alebo nezávislého kandidáta v príslušnej volebnej komisii. Funkcia člena volebnej komisie zaniká dňom doručenia písomného oznámenia politickej strany alebo nezávislého kandidáta, ktorí ho delegovali, alebo písomného oznámenia člena o vzdaní sa funkcie predsedovi volebnej komisie. V prípade zániku funkcie člena volebnej komisie povolá predseda volebnej komisie jeho náhradníka.“.

V § 10 ods. 1 sa na konci pripája táto veta: „Volebná komisia sa utvorí z rovnakého počtu zástupcov politických strán.“.

V § 11 ods. 1 sa na konci pripája táto veta: „Volebná komisia sa utvorí z rovnakého počtu zástupcov politických strán.“.

§ 12 odsek 1 znie:

„(1) Do obvodnej volebnej komisie môže navrhnúť najneskôr 30 dní predo dňom konania volieb jedného zástupcu a jedného náhradníka každá politická strana a každý nezávislý kandidát, ktorí podávajú kandidátnu listinu pre voľby do zastupiteľstva vo volebnom obvode. Pred uskutočnením prvého zasadnutia obvodnej volebnej komisie určí predseda počet členov obvodnej volebnej komisie a žrebom rozhodne o nominovaní určeného počtu zástupcov do obvodovej volebnej komisie zo zástupcov navrhnutých politickými stranami a nezávislými kandidátmi. Určovanie členov obvodnej volebnej komisie prebieha za dobrovoľnej účasti všetkých navrhnutých zástupcov a predseda má povinnosť oboznámiť všetkých navrhnutých zástupcov o mieste a čase konania žrebovania najneskôr tri dni pred žrebovaním. Žrebovanie riadi zapisovateľ obvodnej volebnej komisie. Výsledky žrebovania predseda písomne oznámi všetkým navrhnutým zástupcom, náhradníkom, splnomocnencom politických strán a nezávislým kandidátom.“.

V § 12 ods. 2 sa za prvú vetu vkladá nová druhá veta, ktorá znie: „Predseda určí počet členov obvodnej volebnej komisie s prihliadnutím na veľkosť volebného obvodu a na počet politických strán a nezávislých kandidátov, ktorí podali kandidátnu listinu pre voľby do zastupiteľstva vo volebnom obvode, pričom počet určených členov obvodnej volebnej komisie musí byť vždy nepárny.“.

§ 13 odsek 1 znie:

„(1) Do okrskovej volebnej komisie môže navrhnúť najneskôr 30 dní predo dňom konania volieb jedného zástupcu a jedného náhradníka každá politická strana a každý nezávislý kandidát, ktorí podávajú kandidátnu listinu pre voľby do zastupiteľstva vo volebnom obvode, ktorého súčasťou je volebný okrsok. Pred uskutočnením prvého zasadnutia okrskovej volebnej komisie určí starosta obce počet členov okrskovej volebnej komisie a žrebom rozhodne o nominovaní určeného počtu zástupcov do okrskovej volebnej komisie zo zástupcov navrhnutých politickými stranami a nezávislými kandidátmi. Určovanie členov okrskovej volebnej komisie prebieha za dobrovoľnej účasti všetkých navrhnutých zástupcov a starosta obce má povinnosť oboznámiť všetkých navrhnutých zástupcov o mieste a čase konania žrebovania najneskôr tri dni pred žrebovaním. Žrebovanie riadi zapisovateľ okrskovej volebnej komisie. Výsledky žrebovania starosta obce písomne oznámi všetkým navrhnutým zástupcom, náhradníkom, splnomocnencom politických strán a nezávislým kandidátom.“.

V § 13 ods. 2 sa za prvú vetu vkladá nová druhá veta, ktorá znie: „Starosta obce určí počet členov okrskovej volebnej komisie s prihliadnutím na počet politických strán a nezávislých kandidátov, ktorí podali kandidátnu listinu pre voľby do zastupiteľstva vo volebnom obvode, pričom počet určených členov okrskovej volebnej komisie musí byť vždy nepárny.“.

V § 55 sa slová „§ 13 ods. 2 a 3“ nahrádzajú slovami „§ 13 ods. 1 až 3“.

V § 55 sa na konci pripája táto veta: „Ak samosprávny kraj a jeho orgány nesplnia úlohy podľa § 12 ods. 1 až 3, ich splnenie bezodkladne zabezpečí prednosta obvodného úradu v sídle kraja.“.

**Čl. II**

Tento zákon nadobúda účinnosť 1. októbra 2013.